Document ID: 32014R0898

KOMMISSIONENS GENNEMFØRELSESFORORDNING (EU) Nr. 898/2014
af 18. august 2014
om ophævelse af den endelige antidumpingtold på importen af aktivt kul i pulverform med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Rådets forordning (EF) nr. 1225/2009
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 9 og artikel 11, stk. 2, og
ud fra følgende betragtninger:
A. SAGSFORLØB
1. Gældende foranstaltninger
(1)
Efter en antidumpingundersøgelse (»den oprindelige undersøgelse«) indførte Rådet ved forordning (EF) nr. 1006/96 (2) en endelig antidumpingtold på import af aktivt kul i pulverform, i øjeblikket henhørende under KN-kode ex 3802 10 00 og med oprindelse i Folkerepublikken Kina (Kina) (»de endelige antidumpingforanstaltninger«). Foranstaltningerne havde form af en fast told på 323 EUR pr. ton (nettovægt).
(2)
Efter to udløbsundersøgelser opretholdt Rådet de gældende foranstaltninger ved henholdsvis forordning (EF) nr. 1011/2002 (3) (»den første udløbsundersøgelse«) og forordning (EF) nr. 649/2008 (4) (»den anden udløbsundersøgelse«).
2. Anmodning om en udløbsundersøgelse
(3)
Den 9. april 2013 modtog Kommissionen efter offentliggørelsen af en meddelelse om det forestående udløb (5) af de gældende endelige antidumpingforanstaltninger en anmodning om indledning af en udløbsundersøgelse af disse foranstaltninger i henhold til grundforordningens artikel 11, stk. 2. Anmodningen blev indgivet af Cabot Norit Nederland BV og Cabot Norit (UK) Ltd. (»ansøgerne«) på vegne af producenter, der tegner sig for en betydelig andel af den samlede EU-produktion af aktivt kul i pulverform, i dette tilfælde over 25 %.
(4)
Anmodningen var begrundet med, at udløbet af foranstaltningerne sandsynligvis vil medføre fortsat dumping og fornyet skade for EU-erhvervsgrenen.
3. Indledning af en udløbsundersøgelse
(5)
Kommissionen fastslog efter høring af det rådgivende udvalg, at der forelå tilstrækkelige beviser til at berettige indledningen af en udløbsundersøgelse, og offentliggjorde den 6. juli 2013 en meddelelse i Den Europæiske Unions Tidende (6) (»indledningsmeddelelsen«) om indledning af en udløbsundersøgelse i henhold til grundforordningens artikel 11, stk. 2.
B. TILBAGETRÆKNING AF ANMODNINGEN OM EN UDLØBSUNDERSØGELSE OG AFSLUTNING AF PROCEDUREN
(6)
Ved brev til Kommissionen dateret den 7. maj 2014 trak ansøgerne officielt deres anmodning om en udløbsundersøgelse tilbage.
(7)
I overensstemmelse med grundforordningens artikel 9, stk. 1, kan en procedure afsluttes, hvis anmodningen om en undersøgelse trækkes tilbage, medmindre en sådan afslutning ikke vil være i EU's interesse.
(8)
Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse. Kommissionen fandt derfor, at denne procedure bør afsluttes, og at den gældende antidumpingtold ophæves.
(9)
De interesserede parter blev underrettet herom og fik lejlighed til at fremsætte bemærkninger. Der blev ikke modtaget nogen bemærkninger.
(10)
Kommissionen konkluderer derfor, at antidumpingproceduren vedrørende import til Unionen af aktivt kul i pulverform med oprindelse i Folkerepublikken Kina bør afsluttes, og antidumpingtolden ophæves.
(11)
Ophævelse af de i denne forordning fastsatte foranstaltninger er i overensstemmelse med udtalelsen fra det udvalg, der er nedsat ved grundforordningens artikel 15, stk. 1 -
VEDTAGET DENNE FORORDNING:
Artikel 1
Antidumpingtolden på importen af aktivt kul i pulverform i øjeblikket henhørende under KN-kode ex 3802 10 00 (Taric-kode 3802100020) og med oprindelse i Folkerepublikken Kina ophæves, og proceduren afsluttes.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. august 2014.

Labels: 3
4
18
14